Nang jen song A̱yet Ghwut Mman Isi̱rela mi̱ Khwo ji nshim bai kpa̱mkpaan a̱ni,
a̱jawa Yesu si̱ doot a̱ nat Urusha̱lima.
Mami didyaat A̱li Nwuat Za̱nang A̱gwaza hu,
a̱ si̱ shya̱ á̱niet a̱bwuang nang ba̱ lyiai nyák,
ma̱ng á̱niet lyiai zón seap,
ma̱ng á̱niet lyiai a̱yaabwa a̱mali,
ma̱ng á̱niet shai a̱ka̱kurum nang ba̱ swan da̱ a̱vwuo nta̱m mba na.
A̱jawa Yesu si̱ bat a̱ya̱u.
A̱ si̱ nvwuong mbaa a̱ ghwut ndyo mi̱ didyaat A̱li Nwuat Za̱nang A̱gwaza hu,
ma̱ng zón seap ji,
mbeang nyák ji.
A̱ si̱ seang á̱niet shai a̱ka̱kurum ba ma̱ng kurum mba hu.
A̱ si̱ bwan a̱yaatyii mba ba a̱ ya̱gurup a̱byin.
Yesu si̱ kam á̱niet ba̱ lyiai a̱yaabwa a̱mali ba a̱ni nyia̱,
“Nyi kwok nkyang nyin na a̱ji,
nyi doot!
Nyi yok bwuak A̱li A̱tyia̱ nung ka ntyia̱ a̱vwuo a̱bwuang bah!”
A̱jawa mman ta̱m nggu na si̱ kin jhyung nang á̱lyiat nani mbai cha̱chaat ma̱ng kyang nang á̱ lyuut ma̱ A̱lyiat A̱gwaza na a̱ni nyia̱,
“N kwi swam za̱m tazwa A̱li Nwuat Za̱nang A̱gwaza mi̱ fwuo nung hu.”
A̱cha̱chet A̱yahudawa ba si̱ bwuok á̱ bai da̱ a̱vwuo nggu.
Ba̱ si̱ lyip gu nyia̱,
“Zang kyang a̱ga̱de hwa nang a na nyia̱ nzi̱t ndyo ku yet a̱lama a̱ tak a byia̱ tyok a nyia̱ tangka̱i kyang huni?”
Yesu si̱ nwuak ba shim nyia̱,
“Nyi bi̱ri̱m A̱li Nwuat Za̱nang A̱gwaza kani.
Nung mameang,
mami mam ntat,
n bu na nok ka.”
Ba̱ si̱ lyip Yesu nyia̱,
“A bu na nok ka mami mam ntat a?
Á̱ ku nyia̱ a̱lyia̱ swak naai ma̱ a̱taa kya,
nang á̱ nok A̱li Nwuat Za̱nang A̱gwaza kani.
Nwan,
a nyia̱ a na nok mami mam ntat a?”
A̱li Nwuat Za̱nang A̱gwaza ka nang Yesu ku lyiat a̱ni;
vam nggu hu hwa.
A̱wot nang á̱ ku nta̱ngam gu ma̱ng swuan ma̱ á̱niet ba̱ ka̱n kwi a̱ni,
mman ta̱m nggu na si̱ jhyung nang gu ku nhyia̱ a̱nia.
A̱wot ba̱ si̱ nwuak a̱chuchuk da̱ A̱lyiat A̱gwaza nang á̱ lyuut a̱ni,
ma̱ng kyang hu nang Yesu ku hyia̱ a̱ni.
Nang Yesu ku nshya̱ ma̱ a̱keang Urusha̱lima di̱n jen A̱yet Ghwut Mman Isi̱rela mi̱ Khwo hu a̱ni,
á̱niet ma̱ a̱di̱di̱t ku nwuak fwuo da̱ nggu,
mat nkyang a̱ga̱de nang gu nyia̱ a̱ni.
A̱mgba̱m ma̱ng a̱nia,
Yesu ku byii̱k ma̱ng a̱mba bah.
Mat a̱ ku lyen za̱kwa á̱nietbishyi ji shansham ba̱t!
Da̱ mba,
ba̱ byia̱ a̱yin a̱ na hyia̱ ma̱ng a̱nggu kyang tazwa a̱tyubishyi a̱ni bah.
Mat,
a̱ ku lyen kyang hu ku shya̱ mi̱ nfwuo mba na a̱ni.